**160925\_19.\_soendag\_i\_treenighetstiden.\_3.\_rekke**

**v/ Frank Oterholt, prest og rådgiver**

**E**

**57** Mens de gikk der på veien, var det en som sa til ham: «Jeg vil følge deg hvor du enn går.» **58** Jesus svarte: «Revene har hi, og himmelens fugler har rede, men Menneskesønnen har ikke noe han kan hvile hodet på.» **59** Han sa til en annen: «Følg meg!» Men mannen svarte: «Herre, la meg først få gå hjem og begrave min far.» **60** Da sa Jesus til ham: «La de døde begrave sine døde, men gå du av sted og forkynn Guds rike.» **61** Det var også en annen som sa: «Jeg vil følge deg, Herre, men la meg først få si farvel til dem der hjemme.» **62** Men Jesus svarte: «Ingen som har lagt hånden på plogen og så ser seg tilbake, er skikket for Guds rike.» [**Luk 9,57-62**](http://www.bibel.no/Nettbibelen?query=c6r4KKs2UzZMeekVrjfl0PbsaWLmQQqrj03uuhOAyHds3HQpUmOmQUhXf8ZRZYMOXwQSplKXsEM8G0k6QTOGAw==)

**L1**

**1** Gutten Samuel gjorde nå tjeneste for Herren, og Eli hadde tilsyn med ham. I de dager kom det sjelden ord fra Herren, og av syner var det få. **2** Så var det en gang Eli lå inne på rommet sitt. Øynene hans hadde begynt å svekkes, så han ikke kunne se godt. **3** Guds lampe var ennå ikke sloknet, og Samuel lå i Herrens tempel, der Guds paktkiste stod. **4** Da ropte Herren på Samuel. Han svarte: «Ja, her er jeg,» **5** og løp inn til Eli og sa: «Her er jeg; du ropte på meg.» Men Eli sa: «Nei, jeg ropte ikke på deg. Gå og legg deg igjen!» Så gikk han og la seg. **6** Da ropte Herren en gang til: «Samuel!» Og Samuel stod opp og gikk inn til Eli. «Her er jeg,» sa han; «du ropte på meg.» Men Eli svarte: «Nei, jeg ropte ikke, gutten min. Gå tilbake og legg deg!» **7** Samuel kjente ikke Herren, for Herrens ord var ennå ikke blitt åpenbart for ham. **8** Så ropte Herren for tredje gang på Samuel. Han stod opp og gikk inn til Eli. «Her er jeg,» sa han; «du ropte på meg.» Da skjønte Eli at det var Herren som ropte på gutten. **9** Derfor sa han til Samuel: «Gå og legg deg! Og hvis han roper på deg igjen, skal du svare: Tal, Herre, din tjener hører!» Så gikk Samuel og la seg på plassen sin.

**10** Da kom Herren og stilte seg foran ham. Han ropte som før: «Samuel, Samuel!» Og Samuel svarte: «Tal, din tjener hører!» **11** Herren sa til Samuel: «Nå vil jeg gjøre noe i Israel som får det til å ringe for ørene på alle som hører om det ([1 Sam 3,1-11](http://www.bibel.no/Nettbibelen?query=Ewn/UM/XpXt7VWtRG/Ja4z+0iqG3ZmOq08wMBgsqQ0/aCIWUIbmr5vykdTVDrlDYfc5m/XQb/7LeiUq73KjCjA==)).

**L2**

**19** Jeg er fri og ingen underlagt, men jeg har gjort meg til alles tjener for å vinne så mange som mulig. **20** For jøder har jeg vært som en jøde, for å vinne jøder. For dem som er under loven, lever jeg som om jeg var under loven, for å vinne dem, enda jeg selv ikke er under loven. **21** For dem som ikke har noen lov, lever jeg som om jeg var uten lov, for å vinne dem, enda jeg ikke er uten lov for Gud, men er bundet av Kristi lov. **22** For de svake er jeg blitt svak, for å vinne de svake. For alle er jeg blitt alt, for i det minste å frelse noen. **23** Men alt gjør jeg for evangeliets skyld, så jeg selv kan få del i det. [1 Kor 9,19-23](http://www.bibel.no/Nettbibelen?query=yYAOW1g5DEgYQbwhVIg0il212Mmg0STo3FBi01Jva+VR2e4Q9q1KA06rvj0O12ePa0SVOapvd1HirNP9QPJIXw==)

**F**

**1** I begynnelsen skapte Gud himmelen og jorden. **2** Jorden var øde og tom, og mørke lå over havdypet. Men Guds Ånd svevet over vannet. **3** Da sa Gud: «Det bli lys!» Og det ble lys. **4** Gud så at lyset var godt, og han skilte lyset fra mørket. **5** Gud kalte lyset dag, og mørket kalte han natt. Og det ble kveld, og det ble morgen, første dag. **6** Gud sa: «Det skal bli en hvelving midt i vannet, og den skal skille vann fra vann!» Og det ble slik. **7** Gud gjorde himmelhvelvingen og skilte vannet som er under hvelvingen, fra vannet som er over den. **8** Gud kalte hvelvingen himmel. Og det ble kveld, og det ble morgen, andre dag. **9** Gud sa: «Vannet under himmelen skal samle seg på ett sted, så det faste land kommer til syne!» Og det ble slik. **10** Gud kalte det faste land for jord, og vannmassen kalte han hav. Og Gud så at det var godt.
**11** Da sa Gud: «Jorden skal la grønne vekster gro fram, planter som setter frø, og trær som bærer alle slags frukt med frø i, på jorden!» Og det ble slik. **12** Jorden bar fram grønne vekster, planter som setter frø, og trær som bærer frukt med frø i, hvert etter sitt slag. Og Gud så at det var godt. **13** Og det ble kveld, og det ble morgen, tredje dag.
**14** Gud sa: «Det skal bli lys på himmelhvelvingen. De skal skille mellom dag og natt og være merker som fastsetter høytider, dager og år. **15** De skal skinne på hvelvingen og lyse ut over jorden.» Og det ble slik. **16** Gud skapte de to store lysene, det største til å råde om dagen og det minste til å råde om natten, og stjernene. **17** Gud satte dem på himmelhvelvingen til å lyse ut over jorden, **18** til å råde om dagen og natten og til å skille lyset fra mørket. Og Gud så at det var godt. **19** Og det ble kveld, og det ble morgen, fjerde dag.
**20** Gud sa: «I vannet skal det myldre av liv, og fugler skal fly over jorden, under himmelhvelvingen.» **21** Og Gud skapte de store sjødyrene og alt liv som det yrer og kryr av i vannet, hvert etter sitt slag, og alle dyr som har vinger til å fly med, hvert etter sitt slag. Og Gud så at det var godt. **22** Han velsignet dem og sa: «Dere skal være fruktbare og formere dere og fylle vannet i havet, og fuglene skal formere seg på jorden!» **23** Og det ble kveld, og det ble morgen, femte dag.
**24** Gud sa: «Jorden skal la alle slags levende skapninger gå fram, fe, kryp og ville dyr, hvert etter sitt slag.» Og det ble slik. **25** Gud skapte alle slags ville dyr og alle slags fe og krypet på marken av alle slag. Og Gud så at det var godt.
**26** **Da sa Gud: «La oss skape mennesker i vårt bilde, som et avbilde av oss**! De skal råde over fiskene i havet og fuglene under himmelen, over feet og alle ville dyr og alt krypet som det kryr av på jorden.» **27** Og Gud skapte mennesket i sitt bilde, i Guds bilde skapte han det, til mann og kvinne skapte han dem. **28** Gud velsignet dem og sa til dem: «Vær fruktbare og bli mange, fyll jorden og legg den under dere! Dere skal råde over fiskene i havet og fuglene under himmelen og alle dyr som det kryr av på jorden!» **29** Og Gud sa: «Se, jeg gir dere alle planter som setter frø, så mange som det finnes på hele jorden, og alle trær som bærer frukt med frø i. De skal være til føde for dere. **30** Og til alle dyr på jorden og alle fugler under himmelen og alt som kryper på jorden, alt som har livsånde i seg, gir jeg alle grønne planter til føde.» Og det ble slik.**31** Gud så på alt det han hadde gjort, og se, det var overmåte godt. Og det ble kveld, og det ble morgen, sjette dag.  **1** Slik ble himmelen og jorden fullført med hele sin hær. **2** Den sjuende dagen hadde Gud fullført hele sitt verk. Og Gud hvilte den sjuende dagen etter at han hadde gjort alt dette. **3** Gud velsignet den sjuende dagen og lyste den hellig. For den dagen hvilte Gud etter det verk han hadde gjort da han skapte

[1 Mos 1,1-2,3](http://www.bibel.no/Nettbibelen?query=ud8MMrJeKwHNJdqN05oJoRlkQ8KTHG0gnCmOxocw5Ermi+Z05N28C6DORXc2DjVKmAtNuTazAzJ7Kwk2f1CB0g==)

**PREKEN**

v/ Frank Oterholt, prest og rådgiver

**Guds Kall**

De to tekstene som er lest i Kirken i dag, handler om at Gud kaller på menneskene. Kallet fra Gud, er noe som er nedlagt i skaperverket. Derfor kan alle mennesker føle en dragning mot noe som er større enn oss selv.

Bibelens første fortelling (om Adam og Eva), handler om at Gud kaller på de to første menneskene i verdenshistorien. Gud roper på Adam og Eva, i Edens hage, mens de prøvde å gjemme seg for Gud under trærne i haven. Det var fordi de følte seg skamfulle.

I Bibelen står det at *”Herren roper til jorden der sol går opp og der sol går ned”* (Salme 50,1). Gud kaller altså på oss hele tiden.

**Så hørte vi også lest en tekst fra Det gamle testamentet:**

Denne teksten handlet om den lille gutten Samuel. Jeg har et lite barnebarn som også heter Samuel, han er 4,5 år. Derfor tenker jeg alltid på han når jeg høre fortellingen om Samuel i Bibelen.

**Og … Historien om Samuel i Bibelen er slik:**

Moren hans, Hannah, kunne ikke få barn. Det var en skam for 3500 år siden. Den gang levde Bibelens mennesker i stammesamfunn, slik vi kjenner det fra landsbygda i Afghanistan i vår tid.

I dag er det ikke skam å ikke få egne barn (her i vår kultur), men det kan likevel være ganske vondt og sorgfullt for dem som ønsker seg barn, og som ikke får det til.

Skammen er altså – i vår tid - byttet ut med en annen smerte: Sorgens smerte. Derfor blir vi mennesker veldig glade når vi får egne barn. Da får vi vårt største ønske oppfylt.

**Dåpsforeldre og faddere**

Dere som i dag bærer barna deres til dåpen, dere har kjent den gleden det er å få egne barn.

Det er selvfølgelig også mange andre følelser som følger med det å bli foreldre, følelser som også kan gi smerte og bekymringer. Dere som er foreldre, har nå fått et stort ansvar lagt på skuldrene deres. Dere opplever også angst for ting som kan skje, og bekymringer for fremtiden. Disse bekymringene er også en del av det å være foreldre.

**Jeg** har tre voksne barn, og snart 3 barne-barn ☺. Det er veldig artig. Det gir glede. Men det gir faktisk også noen bekymringer, selv nå. Selv nå som alle de tre barna mine er rundt 30 år, føler jeg fremdeles at jeg er pappa, og at jeg har ansvar og omsorg for dem, og for barnebarna våre. Og bekymringer blir ikke mindre med alderen (sikkert fordi jeg nå begynner å bli litt gammal ☺).

**Ofte sier de voksne barna mine til meg:**

”Ro deg ned nå pappa, ikke vær så bekymra, vi klarer oss bra”.

***Njaaaa***, jeg er ikke alltid så sikker på det, i all fall ikke når det gjelder økonomi. Og særlig etter at banken innførte noe som kalles ”vipps” (har dere hørt om ”vipps”), … kommer det oftere meldinger fra barna, gjerne etterfulgt av mange hjerter og smilefjes.

*”Kjære pappa, kan du vippse over litt penger til meg” <3 <3 <3.*

*Jada, de elsker meg for alt det jeg er verdt, ☺ jeg vet det.*

Og ØKONOMI er nok kanskje den aller viktigste saken i livet vårt.

Hadde du ventet å høre det, her i kirken? …

Hvis vi ikke har arbeid og økonomiske midler til å leve for, da blir livet svært vanskelig.

Hvis du vil bli statsminister i Norge, eller president i USA, da må du være mest opptatt av folks økonomi.

***”Det handler om økonomi, din idiot”*** minnet presidentkandidat Bill Clinton seg selv om, da han vant presidentvalget i 1992. Det er dette folk er mest opptatt av. Økonomi handler om selve livsgrunnlaget vårt. Og det vet dere som har familier og egne barn. Økonomi er det viktigste. Uten midler til å leve for, går alt annet skeis.

**Oeconomia**

Vet dere det, at ordet økonomi egentlig betyr ***”Husholdning”***. Å holde hus (husholdning), altså: å holde en familie sammen, det var ett av **Martin Luthers** aller viktigste temaer.

**Og hvorfor nevner jeg Martin Luther, spesielt NÅ?**

Jo, dere har sikkert lest i avisene at neste år er det 500 år siden Martin Luther reformerte Kirken i Tyskland og Nord-Europa. Og det skal feires. Da – fra 1500-tallet (på Luthers tid) – da ble Europa forandret for alltid. *Kapitalismen og globaliseringen* ble født, … først i Spania. Fra denne tiden ble «Morsmålet» ble vår eget språk, og nasjonalstatene begynte å vokse frem. Luther er en **veeeeeeldig** sentral person i vår historie.

Luther sa og skrev mye, og han sa og gjorde mye rart. Men han var særlig opptatt av en ting, og det handlet om det kallet – kallet fra Gud - som alle mennesker har i Guds verden.

**Luthersk kallstanke**

Luthers kall startet med at han forlot alt og flyttet inn i et kloster. Han ble munk. Altså litt av det samme som det vi hører om i dagens tekst. **Jesus´ disipler tok farvel med hjem og familie**. Noen har fulgt kallet fra Gud så radikalt, men de fleste av oss kan ikke forlate alt, for vi har egen familie som vi har ansvar for.

**Og det er dette som er spesielt med Martin Luther:**

Luther brøt ut av klosteret igjen. Han ville ikke være munk lenger. Han giftet seg og fikk mange barn, selv om det var ulovlig for en prest å gifte seg. De skulle leve i sølibat.

Slik er det også i den katolske kirke i dag. Sølibat er regelen for prester … Men jeg har vært prest i Spania, i et katolsk land, og jeg har sett at dette strenge kravet til prestene, ikke fungerer: Over hele verden har mange katolske prester samboere og barn, mot pavens vilje, for … det er ikke så godt å stanse verdens aller viktigste ting, nemlig den ***”økonomien”*** som holder oss i live, og ”økonomi” er altså først og fremst familieliv/hushold, for i familien blir vi tatt vare på, vi får omsorg, mor og far jobber for å få penger til livets opphold. Det er derfor vi kan vokse opp. Det handler om økonomi (om husholdning), om familie og oppvekst.

**Slik er ”kallstanken” i luthersk teologi** et kall til å ta del i hverdags-livet: Snekkeren har et kall. Bakeren har et kall, Læreren har et kall og husmor og husfar har et kall fra Gud, fra Skaperen av himmel og jord.

**Luthersk spiritualitet**

Å leve et ”åndelig liv” er ikke bare å sitte og be og lese i Bibelen, … nei, Åndelighet er ikke bare noe vi kjenner inne i følelseslivet vårt, nei … å utføre dagliglivets plikter er å leve et liv etter Den Hellige Ånds vilje, i luthersk mening. Å elske Gud og sin neste som seg selv, er å følge kallet fra Gud. Dette er ***luthersk spiritualitet***, det er Martin Luthers lære om kallet til å følge etter Jesus.

Og til det sier vi:

***Ære være Faderen og Sønnen og Den Hellige Ånd, som var, er og blir en sann Gud, fra evighet og til evighet. Amen.***

***FrankO. 2016***

**Husholdslæren​ hos Martin Luther** (Kilde: Kristin Fjelde Tjelle)

To-regimentslæren: det geistlige og verdslige​

**Tre-stands læren:​**

* Kirken (*ecclesia* ) prest-tilhører​
* Staten (*polita*) øvrighet-underordnede​
* Husholdet *(oeconomia)* husfar - husmor, barn, tjenere​

Kallslæren: hverdagslivet og hverdagsoppgavene er et kall. Ekteskapet et kall.

Foreldreskapet et kall.​